Arkistokuvassa kihlakunnansyyttäjä Jukka Haavisto ja rikoskomisario Kai Käkelä.

Helsingin huumepoliisin hyllytetyn päällikön Jari Aarnion epäillään järjestäneen rahoitusta seurantalaiteyhtiö Trevocille yhdessä rikollisjärjestö United Brotherhoodin johtohenkilön kanssa. Poliisi kertoi asiasta tiedotustilaisuudessaan hetki sitten.

-Eri viranomaiset tehneet hankintoja Trevocilta yli miljoonalla eurolla. Näitä hankintoja ei olisi tehty, jos Trevocin omistajat ja rahoittajat olisivat olleet tiedossa, kihlakunnansyyttäjä Jukka Haavisto sanoi.

Rikoskomisario Kai Käkelän mukaan operaatioon osallistui yli 80 poliisia eri puolilla Suomea. Tutkinnassa suoritettiin muun muassa useita kymmeniä kotietsintöjä ja tehtiin mittavia takavarikoita.

-Takavarikoissa otettiin haltuun yli 800 erilaista laitetta, kuten puhelimia ja tietokoneita. Laitteet ovat sisältäneet valtavasti dataa, jonka läpikäyminen on vienyt paljon aikaa, hän sanoi.

Trevocin tutkinnan aikana tehdyissä kotietsinnäissä tuli rikosylikomisario Rabbe von Herzenin mukaan esiin tietoja, joiden perusteella oli syytä alkaa joulukuussa Aarniota törkeistä huumausainerikoksista. Epäilyt liittyvät vuosina 2011–2012 Hollannista Suomeen tuotujen mittavien hasiksen salakuljetuserien järjestämiseen.

Von Herzenin mukaan Hollannin poliisi löysi joulukuussa 2011 Suomeen matkalla olleen tynnyrin, jonne oli piilotettu 141 kiloa hasista. Hollannin poliisi otti yhteyttä Suomen Keskusrikospoliisiin, joka käynnisti tutkinnan yhdessä Helsingin poliisilaitoksen kanssa.

-Tutkinnassa maahantuonnin osalta selvitettiin kuuden henkilön osuus. Heidät tuomittiin vuosina 2012–13 pitkiin vankeusrangaistuksiin. Nyt epäillään, että Aarnio on ollut mukana tässä toiminnassa, von Herzen kertoi.

Aarnioon liittyvän esitutkintakokonaisuuden materiaali on toimitettu tänään asianosaisille loppulausuntoja varten. Syytteen noston määräaika on 31.7.2014. Asiassa toimii syyttäjänä apulaisvaltakunnansyyttäjä Jorma Kalske tukenaan kolmen syyttäjän ryhmä.

Aarnio on ollut vangittuna marraskuusta lähtien. Häntä epäillään lukuisista rikoksista, muun muassa useista törkeistä virka-aseman väärinkäytöistä ja neljästä törkeästä huumausainerikoksesta.